Hareide skryter av Eikrem etter viktig Malmö-seier
ARTIKKELEN ER OVER FIRE ÅR GAMMEL Selv om han ikke ble matchvinner, mener Åge Hareide at Magnus Wolff Eikrem var tungen på vektskålen i det tøffe borteoppgjøret. – Det er førstemålet som gir oss denne seieren, sier Malmö-manageren til VG. Wolff Eikrem har vært ute av startelleveren til Malmö de fire siste serierundene. Mot Djurgården ble han byttet inn rett etter pause. Kvarteret senere fikset han den forløsende førstescoringen. Les også: Derfor mener Malmö-stjernen at lagkameratene misforsto taktikken mot PSG – Han blir bare bedre og bedre for hver kamp. Han gjør et fint mål, er en god avslutter og en viktig mann for oss, fortsetter Hareide.Etter 83 minutter sikret Felipe Carvalho 2-0 og seier. Dermed er Skåne-laget, for øyeblikket nummer fem i serien, på skuddhold til å kapre én av de fire øverste plassene som sikrer Europa League-kvalik neste sesong. Elfsborg er ett poeng foran, Norrköping og AIK syv poeng på annen- og tredjeplass. Hareide har fortsatt tro på medalje selv om Malmö må kapre syv poeng mer enn medaljekandidatene på de seks siste kampene. – Det er åpent. Mange av topplagene skal møte hverandre fremover. Det viktigste for oss er likevel å sikre Europa League-plass, sier 61-åringen, som også har Champions League-kamper å tenke på i løpet av høsten. Les også: Sjekk Malmö-Bergets «skjeggstreme» forvandling (bildespesial) Flere nordmenn var i aksjon i tillegg til Eikrem søndag. Jo Inge Berget startet for Åge Hareide, mens Andreas Vindheim ble byttet inn etter 79 minutter. For Djurgården sto Kenneth Høie i mål hele kampen, mens Daniel Berntsen kom inn etter 78 minutter.Serieleder Göteborg vant sin kamp mot Hammarby 1-0 søndag. Søren Rieks' scoring etter 50 minutter ble avgjørende. Haitam Aleesami spilte hele kampen for IFK. For Hammarby spilte Mats Solheim og Lars Sætra hele oppgjøret, mens Fredrik Torsteinbø fikk 29 minutter. Les også: Zlatan skryter av Hareide – se hva han sa! I oppgjøret mellom Åtvidaberg og Kalmar sikret Tor Øyvind Hovda et viktig poeng for Åtvidaberg med sin 1-1-scoring etter 87 minutter. Den tidligere Hønefoss-spilleren overlistet norske Lars Cramer i Kalmar-buret. Norrköping er for alvor med i gullkampen fortsatt etter hele 5-1 mot Sundsvall. Sammen med AIK er de kun to poeng bak Göteborg. Lars Christian Krogh Gerson fikk 90 minutter for Sundsvall. Gefle vant 2-1 hjemme mot Helsingborg. (VG/NTB)
Malmö har los på Europa League-plass og medalje i Allsvenskan etter 2-0-seieren over Djurgården. Takket være mannen i bildet.